નડિયાદની પૂર્વ દિશામાં આવેલું સલુણ અને પશ્ચિમ દિશામાં આવેલા ડભાણ ગામનો બધો વ્યવહાર પડોશના નડિયાદ શહેર સાથે હોવાથી બેઉ ગામના લોકોને નોકરી-ધંધા માટે દરરોજ સવારે નડિયાદ આવવાનું થાય અને સાંજે પોતાને ગામ પાછા ફરવાનું બને ત્યારે સલુણના લોકોને સવાર-સાંજ સૂર્યપીઠ પાછળ હોય. જ્યારે ડભાણના લોકોને સવાર-સાંજ સૂર્ય આંખ-મોં સામે હોય. આવી ભૌગોલિક સ્થિતિથી તે ગામના લોકોની એવી અગવડભરી સ્થિતિ થાય તેને અનુભવીને કહેવત પ્રચલિત છે સલુણના સુખિયા અને ડભાણના દુઃખિયા. કેટલાંક ગામો તેમની કશીક વિશિષ્ટતાને કારણે લોકોનું લક્ષ ખેંચનારાં બન્યાં છે. એવાં ગામો તેમની કશીક જાણીતી વસ્તુ યા સગવડ-સુવિધાને યા વિશિષ્ટ ખાસિયતને કારણે કહેવતોમાં સ્થાન પામ્યાં છે. કરમસદની કહોડી, કાઠિયાવાડની ઘોડી ને પલાણાની છોડી, ધર્મજના કોસિયા ને વીરસદના કાછિયા, બળદ શેખડી ને ભેંસ નારની, પીજની પાળી કંઈ પેટમાં મરાય? નડિયાદ તાલુકાના દાવડા ગામમાં પહેલાં દૂધનો ગૃહઉદ્યોગ મોટા પ્રમાણમાં ચાલતો હોવાથી દૂધને ઉકાળીને તેમાંથી માવો બનાવવા માટે ગામમાં જ્યાં ત્યાં સળગતા ચૂલા પર તાવડા જોવા મળે. તે પરથી પ્રચલિત થઈ દહેગામ ને દાવડા, રોજ મેલે તાવડા.